Rīgā, 2025.gada 19.maijā

Bauskas novada pašvaldības Iecavas vidusskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Bauskas novada pašvaldības Iecavas vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide”, kvalitātes vērtējuma līmenis ir “labi”, savukārt direktores darbs kvalitātes jomā “Laba pārvaldība” kopumā tiek vērtēts ar kvalitātes vērtējuma līmeni “labi” [[1]](#footnote-1), bet kritērijā “Atbalsts un sadarbība” direktores un skolas darbs novērtēts “ļoti labi”, kas nozīmē, ka tā ir skolas stiprā puse:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Bauskas novada pašvaldības Iecavas vidusskolas stiprās puses ir skolā izveidotā karjeras izglītības sistēma, kas nodrošina mērķtiecīgu un daudzveidīgu atbalstu ikvienam skolēnam karjeras izziņas, plānošanas un pašattīstības procesā. Tā veicina skolēnu izpratni par savām spējām un iespējām, kā arī sekmē pārdomātu tālākās izglītības vai profesionālās izvēles iespējas.

Akreditācijas ekspertu komisija jomā “Atbilstība mērķiem” vērtēja skolēnu sasniegumus ikdienas mācību procesā un valsts pārbaudes darbos. Tika secināts, ka izglītojamo sasniegumi tiek vērtēti attiecībā pret valsts vidējiem rādītājiem centralizētajos eksāmenos. 9. klašu izglītojamajiem centralizētā eksāmena latviešu valodā 2022./2023. m.g. vidējais rezultāts – 62,0% (valstī 58,1%) un 2023./2024. m.g. – 59,3% (valstī 59,0%); angļu valodā 2022./2023. m.g. vidējais vērtējums ‑ 69,6% (valstī 66,1%) un 2023./2024. m.g. – 64,0% (valstī 63,8%); matemātikas centralizētajā eksāmenā 2022./2023. m.g. vidējais rādītājs – 49,6% (valstī 50,5%), 2023./2024. m.g. – 40,1 (valstī 43,2%). 2023./2024.m.g. matemātikas eksāmenu nenokārtoja 2 izglītojamie (arī gada vērtējums nepietiekams), kuri izglītību turpina tālmācībā. Var secināt, ka 9. klases valsts pārbaudes darbos izglītības iestādes rezultāti, salīdzinot ar valsts vidējiem rezultātiem, kopumā ir valsts līmenī, atšķirība ir līdz 4%, 2023./2024. mācību gadā matemātikas valsts pārbaudījuma rezultāts ir par 3,1% zemāks.

Optimālā līmeņa valsts pārbaudes darbu rezultāti latviešu valodā 2022./2023. m.g. – 60% (valstī 53,8%), 2023./2024. m.g. – 61,6% (valstī 55,4%); matemātikā 2022./2023. m.g. – 36,9% (valstī 35,1%), 2023./2024. m.g. – 27,1% (valstī 34,3%); svešvalodā (angļu) 2022./2023. m.g. ‑ 65,2% (valstī 63%), 2023./2024. m.g. – 70,6%, (valstī- 61,9%). Salīdzinājumā ar valsts vidējiem rādītājiem optimālā līmeņa mācību priekšmetu eksāmenu rezultāti augstāki ir latviešu valodā un svešvalodā (angļu) no 2% līdz 9%, bet matemātikā tie ir zemāki līdz 8%. Pie kam matemātikas eksāmenu 2023./2024. m.g. nenokārtoja 9 izglītojamie, no kuriem 4 turpina izglītību iestādē eksterņa statusā, bet pārējie turpina izglītību tālmācībā.

Augstākā līmeņa valsts pārbaudes darbos svešvalodā (angļu) 2022./2023. m.g. - 70,1% (valstī 65,3%) un 2023./2024. m.g. 64,4% (valstī 66,2%), salīdzinot ar valsts rezultātiem tie svārstās no -2% līdz +5%; bioloģijā 2022./2023. m.g. - 44,4% (valstī 36%) un 2023./2024. m.g. 68,3% (valstī 55,1%), salīdzinot ar valsts rezultātiem, tie ir no 8% līdz 13% augstāki; sociālās zinātnes 40,6% (valstī 39.4%) un 2023./2024. m.g. 38,4% (valstī 40,6%), salīdzinot ar valsts rezultātiem tie svārstās no -2% līdz +1%; kultūrā un mākslā 40,3% (valstī 45,9%) un 39,7% (valstī 50,5%), salīdzinot ar valsts rezultātiem tie ir līdz 10% zemāki, ķīmijā 68,9% (valstī 49,6%) un 54,7% (valstī 47,4), salīdzinot ar valsts rezultātiem tie ir līdz pat 19% augstāki, matemātikā 38,4% (valstī 59,9%) un 43,8% (valstī 58,8%), matemātikā rezultāti ir līdz 20% zemāki nekā vidējais vērtējums valstī.

Salīdzinot ikdienas mācību sasniegumus (gada vērtējumi) un valsts pārbaudījumu rezultātus, kopumā ir saskatāma līdzvērtīga atbilstība. Krasas atšķirības 2023./2024. mācību gadā ir fiksētas augstākā līmeņa mācību priekšmetos *kultūra un māksla*, kā arī *sociālās zinības*, kur gada vērtējums ir krasi augstāks nekā iegūtais vērtējums centralizētajā eksāmenā.

Izvērtējot valsts pārbaudes darbu rezultātus, izglītības iestāde 2023./2024. mācību gadā īpašu vērtību pievērsa matemātikas pedagogu profesionālai pilnveidei un izglītojamo mācību procesam matemātikā.

1. Bauskas novada pašvaldības Iecavas vidusskolas direktores Solveiga Linejas profesionālā darbības stiprās puses ir sadarbības kvalitāte ar izglītības iestādes dibinātāju, vietējo kopienu, rīcība savstarpējās pieredzes apmaiņai un komanddarbam izglītības iestādē, sadarbības kvalitāte ar izglītojamo vecākiem, rīcība, nodrošinot izglītības iestādes padomes un izglītojamo pārstāvības institūcijas darbību. Izglītības iestādes vadītājas atbalsts un sadarbība sekmē ne tikai Iecavas vidusskolas attīstību, bet arī sadarbību starp citām iestādēm pašvaldībā. Personiskā proaktīvā rīcība sekmē sadarbību starp dažādām mērķgrupām un rada iespēju piesaistīt un realizēt projektus.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, izglītības iestādes dibinātāja pārstāvjiem, izglītības iestādes padomi, atbalsta personālu, pedagogiem;
2. 11 mācību priekšmetu stundas vērošana (klātienē);
3. Izglītības iestādes apskate (klātienē) kopā ar izglītojamo pašpārvaldes pārstāvjiem;
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, izglītības iestādes aptauju rezultāti);
5. Situāciju analīze par pedagoģijas un izglītības iestādes aktuālās darbības jautājumiem;
6. Tīmekļvietnes un komunikācijas sociālajos medijos analīze <https://iecavas-vsk.lv/>; <https://www.facebook.com/Iecavasvidusskola>

Novēlu jums sekmīgu turpmāko sadarbību ar skolas vadību un pedagogiem!

Akreditācijas ekspertu komisijas vadītāja Aija Voitiške

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)